*Tämä artikkeli kertoo kylästä. Lahdesta kertoo artikkeli Rutalahti (lahti).*
Letkaliiteri
**Rutalahti** on kylä Joutsassa. Rutalahti sijaitsee Päijänteen Rutalahden rannalla. Jyväskylään kylästä on matkaa noin 40 kilometriä. Rutalahden kylä on valittu kahdesti Keski-Suomen vuoden kyläksi: vuosina 1997 ja 2008 ja valtakunnan toiseksi vuonna 2008. Rutalahden Nuorisoseura pyörii myös aktiivisena. Se on valittu Keski-Suomen parhaaksi vuosina 1985, 2006, 2007 ja 2014 sekä valtakunnan parhaaksi 2015. Rutalahdessa asuu noin 200 asukasta, minkä lisäksi on runsaasti lomalaisia. Rutalahdessa on tanssilava Letkaliiteri.

Historiaa
---------

Rutalahti kuului vuoteen 1936 asti Korpilahteen, josta se siirtyi Leivonmäen kuntaan. Vuoden 2008 kuntaliitoksen myötä Rutalahdesta tuli osa Joutsaa.

Rutalahti on sijainnut historian saatossa usein raja-alueella. Kylän osia on kuulunut samanaikaisesti Mikkelin lääniin, Vaasan lääniin ja Hämeen lääniin. Tästä syystä kylän alueella 1900-luvulla toiminut osuuskauppa oli nimeltään Kolmikunta. Koulun toimiessa sen oppilaat tulivat kolmen kunnan (Joutsa, Toivakka, Jyväskylä) alueelta.

Vesistöjen runsaus on vaikuttanut niin Rutalahden kulkureitteihin kuin elinkeinoihinkin. 1950-luvun alkupuoliskolla nopein reitti Jyväskylään oli laivalla Päijännettä pitkin. 1800-luvulta 1910-luvulle  Rutajoessa Korvenkosken partaalla toimi Rutakosken saha, josta lautatavara kuljetettiin pienoisrautatietä pitkin Päijänteen rantaan ja eteen päin laivoilla. Rutajoki toimi 1870-1950-luvuilla tukkien uittojokena  Rutajärven ja  Päijänteen välillä. Rutalahden rannassa Tukkirannan alueella on ollut myös telakka ja varvi eli puualusten rakennustelakka.  Saha- ja laivanrakennustoiminnan sekä järviliikenteen muistoina Rutalahdesta löytyvät tiennimet Rautsillantie, Varvintie ja Laivurinpolku.

Luonto
------

Rutalahdessa sijaitsee 3,5 kilometriä pitkä luontopolku Koskikaran kierros, joka on yhdysreitin kautta osa Leivonmäen kansallispuistoa. Yksi Koskikaran kierroksen tunnetuimpia kohtia on Korvenkoski.

Rutalahden kylän korkeimpia kohtia on kylän keskustan tuntumassa sijaitseva Isovuori, josta avautuvat näkymät Päijänteelle.

Palvelut
--------

Rutalahdessa toimi alakoulu vuosina 1882-2013. Nykyisin kylässä on ryhmäperhepäivähoitopaikka ja lähimmät koulut ovat  Leivonmäellä ja  Toivakassa.

Kylällä toimiviin yrityksiin kuuluvat mm. autokorjaamo, mylly ja majoitusyritykset. Joka toinen viikko kylällä käy myös liha-auto ja kesällä jäätelöauto.

Rutalahden nuorisoseura järjestää toimintaa ympäri vuoden ja kesäisin tanssilato Letkaliiterillä pidetään tansseja, konsertteja, liikuntaryhmiä ja nuorten pyörittämää kesäkahvilaa.

Päijänne liittyy oleellisesti Rutalahden kylään. Rutalahdessa on oma vierasvenesatama ja uimaranta. Talvella Rutalahden jäälle tehdään hiihtolatuja, joita pitkin pääsee esimerkiksi läheiseen  Pätiänsaareen.

Muuta mielenkiintoista
----------------------

Rutalahdessa on kuvattu kaksi kohtausta Mika Kaurismäen Arvottomat-elokuvaan. Ensimmäinen kohtaus kuvattiin kylän baarissa ja toinen Rutasen rannassa. Elokuussa 2022 kylällä järjestettiin Arvottomat 40 -elokuvanäytös ja siihen liittyvä kävelykierros.

Formula 1 -kuljettaja Sebastian Vettel osti vuonna 2015 Aki Hintsan entisen kesähuvilan Rutalahdesta 1,3 miljoonalla eurolla.

Lähteet
-------

1. ↑  Keskisuomalainen: Rutalahti Keski-Suomen vuoden kylä 2008 *ksml.fi*. Viitattu 26.10.2008. [vanhentunut linkki]
2. ↑  Nuorisoseura *rutalahti.fi*. Viitattu 29.2.2024.
3. 1 2  Rutalahden kylän kotisivu
4. ↑   Vesikansa, Jyrki: Juhlapuhe Rutalahden kyläkirjan julkaisutilaisuudessa *rutalahti.fi*.  15.10.2006. Viitattu 29.2.2024.
5. ↑   Kohde 53 Rutalahden kyläsivut. Viitattu 29.2.2024.
6. ↑  Koskikaran kierros (esite) (PDF) Metsähallitus. Viitattu 29.2.2024.
7. ↑   Tornberg, Tenho: Päijänteen pohjukka kätkee salaisuuden – Rutalahdesta löydetty ison puulaivan osia Yle.fi. Viitattu 29.2.2024.
8. ↑   Arvottomien jäljillä Rutalahden kyläsivut. Viitattu 29.2.2024.
9. ↑  IS esittelee: Tällainen on F1-supertähti Sebastian Vettelin uusi Suomen-huvila *Ilta Sanomat*.  26.2.2015. Viitattu 25.10.2021.

Kirjallisuutta
--------------

* Backman, Leila ym.: *Ei täällä kehnosti eletty : Rutalahden kyläkirja.* Rutalahden nuorisoseura, 2006. ISBN 952-92-0871-5.

Aiheesta muualla
----------------

* Rutalahden kylän kotisivut

* Kuvia tai muita tiedostoja aiheesta **Rutalahti** Wikimedia Commonsissa